Broj: 711-I-1558-M-132/23-02-23

Zagreb, 25. srpnja 2023.

**MARIO KUNOVEC-VARGA**

direktor trgovačkog društva Hrvatska

kontrola zračne plovidbe d.o.o.

**Predmet: mišljenje na zahtjev obveznika Maria Kunovec-Varge**

- daje se

Povjerenstvo za odlučivanje o sukobu interesa (dalje: Povjerenstvo) dana 18. srpnja 2023. pod brojem 711-U-5511-M-132/23-01-26 zaprimilo je zahtjev za davanjem mišljenja koji je podnio obveznik Mario Kunovec-Varga, direktor trgovačkog društva Hrvatska kontrola zračne plovidbe d.o.o.

U podnesenom zahtjevu obveznik je naveo da su međusobna prava i obveze trgovačkog društva Hrvatska kontrola zračne plovidbe d.o.o. i prethodnog direktora toga društva Vlade Bagarića bila uređena Ugovorom o radu zaključenim na određeno vrijeme od 12. travnja 2018. do 11. travnja 2023. te Aneksom Ugovora o radu od 29. ožujka 2019. (navedene ugovore obveznik je dostavio uz zahtjev za davanjem mišljenja). Dalje u zahtjevu obveznik je naveo da je Aneksom Ugovora o radu od 29. ožujka 2019. izmijenjena odredba članka 7. glavnog Ugovora o radu, a koji članak uređuje pitanje naknade za rad direktoru društva, te je člankom 7. stavkom 6. Ugovora izmijenjenog Aneksom određeno da se društvo direktoru obvezuje, sukladno Odluci o utvrđivanju plaća i drugih primanja predsjednika i članova uprava trgovačkih društava („Narodne novine“, br. 83/09., 3/11., 3/12., 46/12., 25/14. i 77/14.), za svaku poslovnu godinu u kojoj društvo ostvari dobit isplatiti stimulativnu nagradu u visini od 50% od umnoška mjesečne bruto plaće s brojem mjeseci u godini u kojima je direktor radio tijekom poslovne godine u kojoj je ostvarena dobit društva na radnom mjestu direktora te da je također određeno da je navedenu nagradu društvo dužno isplatiti direktoru u roku 30 dana od dana usvajanja financijskog izvještaja za prethodnu godinu. U zahtjevu obveznik navodi da je trgovačko društvo Hrvatska kontrola zračne plovidbe d.o.o. u 2022. ostvarilo dobit te da je financijski izvještaj za 2022. usvojen od strane Skupštine društva, a da je Vlado Bagarić bio direktor društva do 11. travnja 2023. Nastavno na sve navedeno obveznik je zatražio mišljenje smatra li se stimulativna nagrada definirana Aneksom Ugovora o radu s direktorom društva od 29. ožujka 2019. dodatnom naknadom koja je zabranjena člankom 7. točkom d) Zakona o sprječavanju sukoba interesa („Narodne novine“, broj 143/21, dalje u tekstu: ZSSI) te bi li isplata stimulativne nagrade za 2022. Vladi Bagariću predstavljala povredu odredaba ZSSI-a i bila protivna Smjernicama Povjerenstva od 31. siječnja 2022.

Uvidom u podatke sudskog registra Trgovačkog suda u Zagrebu Povjerenstvo je utvrdilo da je Republika Hrvatska jedini osnivač trgovačkog društva Hrvatska kontrola zračne plovidbe d.o.o. te da je Mario Kunovec-Varga upisan kao direktor navedenog trgovačkog društva i da zastupa društvo samostalno i pojedinačno od 13. travnja 2023., slijedom čega je Mario Kunovec-Varga povodom obnašanja navedene dužnosti, a sukladno članku 3. stavku 1. točki 39. ZSSI-a, dužan postupati sukladno odredbama toga Zakona.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. ZSSI-a na 16. sjednici održanoj 25. srpnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 7. točkom d) ZSSI-a propisano je da je obveznicima toga Zakona zabranjeno primiti dodatnu naknadu za poslove obnašanja javnih dužnosti.

Smjernicom Povjerenstva od 31. siječnja 2022. broj 711-I-134-R-34/22-01-17 je u svrhu učinkovitog sprječavanja sukoba interesa utvrđeno da sukladno članku 7. točki d) ZSSI-a obveznici navedeni u članku 3. toga Zakona, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i slično jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Sukladno svemu navedenom, Povjerenstvo ističe da primitak stimulativne nagrade predstavlja primitak koji je obveznicima zabranjen temeljem izričite odredbe članka 7. točke d) ZSSI-a.

Povjerenstvo uz navedeno napominje da ZSSI ne sadrži odredbe koje predviđaju odgovornost pravne osobe zbog isplate dodatnih naknada za poslove obnašanja javnih dužnosti obveznicima već je jedino obveznicima kao fizičkim osobama izričito propisana zabrana primanja navedenih naknada slijedom čega samo u odnosu na obveznika ZSSI-a koji primi takvu naknadu može biti utvrđena povreda odredbe članka 7. točke d) ZSSI-a.

Povjerenstvo naposljetku napominje da u njegovoj nadležnosti nije davanje mišljenja je li isplata stimulativne nagrade sukladna odredbama drugog zakona, općeg ili pojedinačnog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Mario Kunovec-Varga, elektroničkom dostavom
2. Objava na internetskoj stranici Povjerenstva
3. Pismohrana